Unse vruntlike groet mit aller behegelicheit tovor. Heren und guden vrunde. Juwe erbarcheit bidde wi to wetene, dat vor uns hebben getuget mit eren sworen eden unse borgere, also Michel Halkolaynen, Magnus Schalm, Henrik Michelson, Jusse Haveleynen, Andres Stranfrese, Clawes Steker, dat Muste Lasse, de mit ju gevangen siit, den Marquard Rode angrepen hevet, en recht mandraper is des mans, de geheten was Jacob Hose, dem God gnedich si. Wor umme bidde wi juwe beschedencheit, dat gi wol willen doen um unser bede willen und sin dessem vorgescr. Marquard Roden behulpelik an sinen rechte an den vorgescr. Muste Lassen, wente he hir vor enen waren mandraper vorwunnen is in den landesrechte; welk dat wi gerne vordenen willen kegen ju, weret dat juwe an uns hir negest velle in swadane matte. Hir mede moget ewechliken wol in Gode. Gescreven under unsem secret, en s. Bartholomeus avende anno xvj. Borgermestere und ratmanne der stat Abow for. h. Adress: Den vorsichtigen mannen borgermesters und ratmans der stat Revel etc. littera detur hec.